এ প্রসঙ্গে ‘বায়োমেট্রিক পদ্ধতিতে সিম যাচাই ও নিবন্ধনের বিষয়টি পুনর্বিবেচনা করা প্রয়োজন’ শিরোনামে কামরুল হাসান দর্পণ লিখেছেন, ‘টেকনোলজির এ যুগে কে কখন কোন দিক দিয়ে ঢুকে আঙুলের ছাপ নিয়ে নেবে, তার গ্যারান্টি পাওয়া খুবই মুশকিল। ইতোমধ্যে আমরা দেখেছি একই ব্যক্তি তার জাতীয় পরিচয়পত্রের মাধ্যমে একই কোম্পানির একাধিক সিম ব্যবহার করেছে। কোনো কোনো ক্ষেত্রে এসব সিম অপরাধমূলক কর্মকান্ডেও ব্যবহারের অভিযোগ উঠেছে। এ ক্ষেত্রে মোবাইল কোম্পানিগুলো কোনো দায়দায়িত্ব নেয়নি। ফলে আঙুলের ছাপ যে কোম্পানিগুলোর কাছ থেকে প্রকাশিত হবে না, তা নিশ্চিত করে বলা যায় না। কিছুকাল আগে আমরা দেখেছি, বিভিন্ন দেশের গোপনীয় তথ্য পাওয়ার জন্য নির্মাণের সময়ই নতুন কম্পিউটারের মধ্যে এক ধরনের অতি সূক্ষ্ম চিপ বসিয়ে দেয়া হয়েছে, যা কেউ কল্পনাও করতে পারেনি। এই অপকর্মের অভিযোগ যুক্তরাষ্ট্রের বিরুদ্ধে ওঠে। অভিযোগ করা হয়, যুক্তরাষ্ট্র কোনো কোনো দেশের আমদানিকৃত নতুন কম্পিউটারে মাইক্রোচিপ বসিয়ে দিয়েছিল। এর মাধ্যমে সে ওইসব দেশের রাষ্ট্রীয় অনেক গোপন তথ্য সংগ্রহ করে। শুধু কম্পিউটারই নয়, আমেরিকার তৈরি ব্ল্যাকবেরি ব্র্যান্ডের মোবাইলেও মাইক্রোচিপ বসিয়ে দিয়েছিল। এর মাধ্যমে অনেক দেশের গোপন তথ্যাদি সংগ্রহ করার অভিযোগও যুক্তরাষ্ট্রের বিরুদ্ধে ওঠে। এ নিয়ে তুলকালাম কান্ড ঘটে যায়। কাজেই আধুনিক প্রযুক্তির এ যুগে, আমাদের জনগণের আঙুলের ছাপ নেয়ার কাজ যেভাবে বহুজাতিক মোবাইল কোম্পানির কাছে ছেড়ে দেয়া হয়েছে, তাতে তাদের আঙুলের ছাপ কতটা নিরাপদ থাকবে, এ নিয়ে প্রশ্ন উঠতেই পারে এবং তা উঠেছেও। সামাজিক যোগাযোগমাধ্যমে আঙুলের ছাপ নেয়ার নেতিবাচক দিকের বিবরণ উল্লেখ করে অনেকে গ্রাহককে সতর্ক হওয়ার আহ্বান জানাচ্ছেন। অনেকে বলছেন, বায়োমেট্রিক পদ্ধতিতে সিম নিবন্ধন করা ঝুঁকিপূর্ণ। বেসরকারি বিদেশী কোম্পানিগুলো আমাদের ফিংগার প্রিন্ট সংগ্রহ করছে, যা উদ্বেগের কারণ হতে পারে।